सबै नेपालीले एकआपसमा बधाई आदान प्रदान गर्नुपर्ने दिन हो आज। युवा संघका अध्यक्ष महेश बस्नेत मन्त्री बन्नुभएको छ। उद्योग मन्त्री। अब देशमा उद्योगधन्दा खुब फस्टाउने भयो। प्रहरीले प्रयोग गर्ने कानुनी भाषाको जस्तो 'ज्यान मार्ने उद्योग, …मास्ने बेच्ने उद्योग' जस्ता उद्योगको विकास नहोस् भन्ने हाम्रो चाहना हो। डनवाद, धनवाद र गनवादले बिगार्यो भन्दै आफ्नै पार्टीका नेता माधवकुमार नेपालले आलोचना गर्ने गरे पनि ओलीको विश्वास जितेकै भरमा मन्त्री बन्न सफल भएका छन्। अब आफ्ना केटाहरुलाई उनले पक्कै गतिलो काममा लगाउने छन्। प्रहरीलाई जलेको मसाल झोस्ने काम कम्तिमा अब हुने छैन, यसैमा दङ्ग पर्नुस्
उनको विरोध गर्ने साहस नगर्नुस् है, याद होला नि माथिको घटना। फेसबुक स्टायटसमा एमाले भ्रातृ संगठन युवा संघ, नेपालका अध्यक्षलाई सार्वजनिक रुपमा 'राक्षस' भने वापत् डिएसपी दीपशमसेर राणाले सरुवा खानु परेको।
उनले लेखेका यत्ति थिए-
यो महेश बस्नेत भनौदो राक्षसले मेरो केटालाई यस्तो गर्दा नि यिनै गुण्डाहरुलाई नेताको संरक्षण छ…थुक्क…
उनले स्टायटसमा कुनै नेताको नाम लेखेका थिएनन्। तर बस्नेतलाई कसको संरक्षण छ, दुनियाँलाई थाहा भएको कुरा हो। त्यो मसालले बरु पुलिसलाई पोल्यो, पोलेन त्यसको मतलब भएन, एमाले नेताहरुलाई यो स्टायटसले साह्रै पोलेछ। अनि एमालेका उच्च नेताहरुले प्रहरीका माथिल्ला अधिकारीलाई राणाको सरुवा गर्न दबाब दिएका थिए। एमालेका नेताहरु गृहमन्त्री भइसकेका हुनाले प्रहरी संगठनभित्र उनीहरुको पनि प्रभाव छ। फलस्वरुप मसाल हान्नेलाई केही कारबाही नभए पनि त्यसको फेसबुकमा आलोचना गर्ने डिएसपीलाई 'कारबाही' भयो- सरुवाको रुपमा।
मन्त्री नहुँदा त यत्रो पावर भएका मान्छे, मन्त्री भइसकेपछि अहो…!
महेश बस्नेत ल धन्न राजनीतिमा चलेकै नाम हो। नाम होस् बद्नाम होस् तर गुमनाम थिएनन्। एमालेले बनाएको अर्को मन्त्री त झन् गज्जबको छ- दीपकचन्द्र अमात्य। यिनको राजनीति भनेको झलनाथ खनाल निकट हुनु हो। २०४७ सालमा खनाल कृषि तथा वनमन्त्री रहँदा र त्यसको दस वर्षपछि प्रधानमन्त्री हुँदा प्रमुख स्वकीय सचिव भएर काम गरेका अमात्य मन्त्री बनेका हुन्।
एमालेको मन्त्री बनाउने पारा पनि गज्जब कै रहेछ। खल्तीबाट स्वात्त नाम निकालेर जसलाई मन लाग्यो बनाउन पाइने। चुनाव हारे पनि मतलब छैन, विवाद भए पनि मतलब छैन।
महेश बस्नेतलाई संविधान सभा निर्वाचनमा जनताले र पार्टी महाधिवेशनमा पार्टी कार्यकर्ताहरुले तिरस्कृत गरेका हुन्। त्यस्ता व्यक्तिलाई मन्त्री बनाउन पार्टी बैठक पनि बस्न नपर्ने, औपचारिक निर्णय पनि गर्न नपर्ने।
सम्बन्धित समाचार
चुनाव हारेका महेश बस्नेत मन्त्री बने, एमालेभित्रै असन्तुष्टि